  Виталий Пронин Удмуртие вуылӥз дано фигуристка, Олимпийской шудонъёслэн призёрзы Ирина Слуцкая. Со асьме доры лыктӥз «Улоно, диабетэз вормыса!» акция улсын. Я. Семёнов но И. Слуцкая юнматӥзы Удмуртиысь Правительство но Мугорез кыдатон культурая добровольной огазеяськон куспын огкыл.Ирина Слуцкая Мугорез кыдатон культурая добровольной огазеяськонлэн президиумезлэн кивалтӥсез луэ. Калыкез таза улонэн эшъяськытон понна сюлмаське. Ассэ но И. Слуцкаяез секыт висеменыз сэрен врачъёс спортэн вырыны уг лэзё вал, но со яратоно фигурной катанизэ ӧз кушты - спортын бадӟым кизили луиз, трос вормонъёс басьтӥз.Ирина Слуцкая диабетэн нюръяськон, калыкез таза улыны дышетон пумысен паськыт кенеш ортчытӥз. Отчы пыриськизы Удмурт Правительстволэн Тӧроез Ярослав Семёнов, тазалыкез утёнъя министр Игорь Титов, мугорез кыдатон культурая, спортъя но егитъёсын ужан политикая министр Наталья Гольцова, спортэн но тазалыкез утён удысэн герӟаськем мукет адямиос.- Мон адямиослы кыӵе ке амал ӵектэмлэсь азьло сое ас вылам эскерисько. Туннэ вераськиськом диабетэз скандинав амалэн вормон сярысь, нырысь-валысь ачим бодыосын ветлӥ, туж пайдаё потӥз, - вераз дано спортсмен.И. Слуцкая та акциеныз 20 улосъёсты ортчиз ни, отын сое быдэсъян борды басьтӥськизы. Диабетэн висисьёс асьме элькунамы но ичи ӧвӧл - 45 сюрс пала. Висисьёслэн лыдзы ялан будэ, котькуд ар ог 3 сюрс 500 котыр выль висисьёс шараясько.Мугорез кыдатон культурая добровольной огазеяськон но Удмуртиысь Правительство валче ужан пумысен огкыл гожтӥзы. Со юрттоз шаерамы диабетэз алонъя нимысьтыз уж радъяны, кылсярысь, больницаос бордын диабетъя школаос усьтыны.Озьы ик И. Слуцкая Киров нимо паркын вань мылкыд карисьёслы скандинав амалэн ветлонъя мастер-класс ортчытӥз. Угось зӧк мугоро но ӧжыт ветлӥсь адямиос котыре ӵемгес кырмиське диабет. Со сяна, дано спортсмен фигурной катаниен вырись пиналъёсын пумиськылӥз, соос понна мастер-класс ортчытӥз. Коньки вылэ султӥзы диабетэн висись нылпиос но. Соослэсь спортсмен карыны ум турттӥське, таза улон борды кыскыны выриськом, вераз И. Слуцкая.Ангелина Снигирёва  